### OBČINSKI SVET

Številka: 032-0012/2018-19

Datum:05.09.2022

## Z A P I S N I K

**1. izredne seje Občinskega sveta Občine Prevalje, ki je bila dne 5. septembra 2022, ob 17. uri, v veliki dvorani Družbenega doma na Prevaljah, Trg 2a, Prevalje.**

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 30. člena Poslovnika Občinskega sveta Občine Prevalje (Uradno glasilo slovenskih občin, št. 1/2016, 48/2016, 5/2018, 48/2019) sklical in vodil župan dr. Matija TASIČ z naslednjim predlaganim dnevnim redom:

* + - 1. Ugotovitev sklepčnosti.
			2. Potrditev dnevnega reda 1. izredne seje.
			3. Izvajanje projekta »Ureditev G2-112/1255 Prevalje – Ravne z umestitvijo kolesarske steze in hodnikov za pešce, od km 2+860 do km 4+400«.

Seje so se udeležili člani občinskega sveta:

1. Rafael ŠKUFCA,
2. mag. Martina RIBIČ,
3. Andrej STERMEC,
4. Ivan BACKOVIĆ,
5. Stašo LODRANT,
6. Tatjana LADINEK,
7. Bogdan PUPAVAC,
8. Aleksander RISTIČ,
9. Maks PUČELJ,
10. Boštjan GORENŠEK,
11. Štefan PERŠAK,
12. Zdravko FAJMUT,
13. Matej PEČNIK,
14. David KAVTIČNIK.

Opravičeno odsotni:

1. Bernard PAČNIK.

2. Aleksandra Saša HORVAT,

3. Mojca ŠUŠEL,

Seje so se udeležili še:

1. Bojan Tičar, v.d. direktorja Direkcije Republike Slovenije za infrastrukturo (DRSI);
2. Tomaž Willenpart, vodja sektorja za investicije v ceste DRSI;
3. Samo Fakin, DRI upravljanje investicij, d. o. o.,
4. Igor Špolar, nadzorni inženir;
5. Polona Lačen Slemenšek, direktorica Slemenšek, d.o.o.;
6. Jože Tominc, Slemenšek, d.o.o.;
7. Matej Štingl, direktor VOC, d.o.o.;
8. Aleksander Celan, VOC, d.o.o..;
9. Danilo VUTE, občinska uprava,
10. Emilija IVANČIČ, občinska uprava,

Novinarji:

1. Alojz JAZBEC, Televizija Uršlja,
2. Tomaž FILIP, Televizija Uršlja,
3. Jernej FILIP, Televizija Uršlja,
4. Koroške novice,
5. Vesna Pušnik Brezovnik, STA,
6. Urška Polanc, Večer,
7. Darja Vrhovnik, Koroška regionalna Televizija,
8. Katja Gole, Koroški radio
9. RTV.

Javnost:

Damijan Naveršnik, Aleš Zaluberšek, Brodnik Mirko, Alojz Ovnič, Sara Gruber, Lena Gruber, Koležnik Lucija, Krneta Dragan, Jože Kordež, Kuhelnik Beno, Drago Zorman, Roman Kordež, Gerdej Jani, Banko Igor, Potočnik Janez, Mateja Kožar, Lucija Arnold, Metka Naveršnik, Dušan Naveršnik, Nika Delopst, Damjan Kalčič, Hudopisk Drago, Zalar Jure, Denis Dretnik, Andrej Gruber, Roman Popič, Hedvika Popič, Jernej Popič, Plazl Silvo, Harum Marjan, Kacl Irena, Štavdeker Bilka, Wölfl Margret, Jolanda Koziker, Darko Trabos, Vidali Mojca, Valenci Ida, Iztok Apač, Mladen Pisnik, Nace Robač, Tomaž Robač, Dušan Grzina, Igor Sagernik, Toni Kukuč, Zdenko Hojnik, Mitar Jalovi, Danilo Sekalo, Jernej Šuler, Primož Grešovnik, Miran Fužir, Darja Jeriček, Milan Pristovnik, Anže Orešnik, Marko Marin, Jadranka Bodner – Proje, Ervin Emerik Rozman, Tanja Knez, Damir Krčmar, Ivan Burjak, Marjan Merzdovnik, Miran Kikec, Rajko Piko, Alojzij Jezernik, Stanko Triglav, Jože Dobrodel, Rudi Kotnik, Davorin Šeruga, Žan Sekavčnik, Gošnar Boris, Darja Krevh, Oskar Krevh, Alojz Skrivarnik, Valerija Kavtičnik, Tina Logar Šumah, Alen Šumah, Senad Karič, Štefka Bitič, Marta Markovič, Drago Arl, Lejla Arl, Slavica Sekavčnik, Irena Plazl, Marko Žlebnik, Martina Godec, Dani Godec, Jasmina Skrivalnik, Cveta Klemenc, Adi Homer, Antonija Vastl, Mirko Ciglar, Janko Kotnik, Robert Kordež, Simon Tomaž, Srečko Jamer, Simon Jonke, Bernarda Sep in drugi.

## K tč. 1

**UGOTOVITEV SKLEPČNOSTI**

Župan pove, da je na seji bilo prisotnih 14 občinskih svetnikov.

**Občinski svet Občine Prevalje ugotovi, da je 1. izredna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 1. IZREDNE SEJE**

Župan pove, da je bila izredna seja sklicana na pobudo občinskih svetnikov in občinske uprave, ker so ugotovili, da je to zadnja možnost za pritisk na izvajalca investicije ureditve glavne ceste Prevalje – Ravne z umestitvijo kolesarske steze in hodnikov za pešce, od km 2+860 do km 4+400. To pomeni 1.540 metrov ceste v samem mestu Prevalj.

Župan poda točko v razpravo. Razprave ni bilo.

Župan poda na glasovanje predlagan dnevni red.

V času glasovanja je bilo v dvorani 14 svetnikov. Glasovalo je 14 svetnikov.

S 14 glasovi za in 0 proti je bil sprejet

DNEVNI RED:

1. Ugotovitev sklepčnosti.
2. Potrditev dnevnega reda 1. izredne seje.
3. Izvajanje projekta »Ureditev G2-112/1255 Prevalje – Ravne z umestitvijo kolesarske steze in hodnikov za pešce, od km 2+860 do km 4+400«.

***K tč. 3***

**IZVAJANJE PROJEKTA »UREDITEV G2-112/1255 PREVALJE – RAVNE Z**

**UMESTITVIJO KOLESARSKE STEZE IN HODNIKOV ZA PEŠCE, OD KM 2+860 DO KM 4+400«**

Župan pove, da je bila izredna seja sklicana na pobudo občinskih svetnikov in občinske uprave, ker so ugotovili, da je to zadnja možnost za pritisk na izvajalca investicije ureditve glavne ceste Prevalje – Ravne, saj je bila pogodba za izvedbo investicije podpisana že avgusta 2021, dela pa bi morala biti končana 6. avgusta 2022, da s tem pospešijo to investicijo in zaključijo v čim krajšem možnem roku. Zato so na to sejo povabili investitorja, in sicer so se seje udeležili Bojan Tičar v.d. direktor Direkcije Republike Slovenije za infrastrukturo, Tomaž Willenpart, vodja sektorja za investicije na DRSI, Samo Fakin, DRI in Igor Špolar, nadzorni inženir. Občina Prevalje je soinvestitor. S strani izvajalcev so se seje udeležili Matej Štingl, direktor VOC, d.d., Aleksander Celan, VOC, d.d., Polona Lačen Slemenšek, direktorica Slemenšek, d.o.o. in Jože Tominc, Slemenšek, d.o.o. Vsi občani in tisti, ki se dnevno vozijo skozi Prevalje, so obremenjeni zaradi načina izvedbe investicije ureditve glavne ceste. Na vse pritiske, dopise, klice, zahteve in prošnje, ki so jih izvajali do sedaj na izvajalca VOC in na partnerja Slemenšek d.o.o., ni bilo pravega odziva in ni se začela pospešeno izvajati investicija. S takim načinom dela so povzročene nevzdržne razmere v centru Prevalj in posledično nastaja gospodarska škoda. Vsekakor pa ne morejo prenesti neznosnega prahu, ki se od jutra do večera vije v centru Prevalj, vseh lukenj, kolon in vsega ostalega. Izvaja se projekt v dolžini 1.540 metrov, naročnik in financer je Direkcija Republike Slovenije za infrastrukturo, vodilni izvajalec je VOC Celje in partner Slemenšek d.o.o. Pogodba je bila podpisana 6.8.2021, na podlagi katere je bil rok dokončanja 06.08.2022. Pogodbena dela se izvajajo na osnovi projekta, ki ga je pripravil Lineal Maribor, nadzornik del pa je Inženiring biro iz Maribora. Vodja del s strani izvajalca je g. Roman Leiler, ki ga pa že od začetka investicije na Prevaljah ni bilo. DRSI je po predpisanem postopku izbral izvajalca del, projektanta in nadzornika. Občina Prevalje pri teh razpisih in nadzoru ni sodelovala, saj gre za državno investicijo. Skupna pogodbena vrednost z DDV znaša 4.613.860,95 EUR, sofinancerski delež Občine Prevalje pa znaša 1.539.129,82 EUR. Občina Prevalje po pogodbi sofinancira površine za pešce in kolesarje, odvodnjavanje, parapetne in oporne zidove, meteorno kanalizacijo, cestno razsvetljavo, avtobusna postajališča in zaščito komunalnih vodov (EEO, TK vod, KKS vod, vodovod, plinovod). Glede na to, da smo priča takšni izvedbi investicije, smo v preteklem obdobju tako občina kot DRSI in nadzorni inženir nenehno ustno in pisno opozarjali, da se kršijo pogodbena določila, da se zamuja z deli ter da na gradbišču primanjkuje delovne sile in mehanizacije. Zahteve in prošnje, ki so bile poslane neštetokrat, so naletela na gluha ušesa, zato zaradi nevzdržnih razmer so sklicati to izredno sejo. Izgovorov je vedno možno najti kolikor hočeš. Nekateri izgovori, ki so se slišali v zvezi z gradnjo kanalizacije. Občina Prevalje je pol leta čakala, da bi kanalizacija potekala istočasno z ureditvijo glavne ceste. Potem ni bilo več možno čakati, ker je bila občina vezana na evropska sredstva, ker je VOC ob podpisu pogodbe ugotovil, da s takšnim tempom, kot je HIS izvajal kanalizacijo, VOC ne bi mogel izvajati ureditve glavne ceste. Izgradnja kanalizacije je potekala od junija 2021 do decembra 2021. VOC je začel z investicijo v mesecu aprilu 2022 z ekipo petih ljudi in treh strojev. Slemenšek je začel z investicijo malo prej, ker je pogodbeni partner za 20% dela. Bili so izgovori na dobavo nekaterih cevi in nekaterih materialov. Izvajalec je imel v letu 2021 dovolj časa, da bi nabavil potrebne materiale. Potem je prihajalo do vgrajevanja napačnih materialov in napačnih peskov, neustreznih gradbenih materialov, zaradi česar je bilo potrebno menjavati tampon. Vse to je posledica slabo vodene investicije. Zato glede na te razmere in glede na neznosno delo v samem centru Prevalj med trgovskim podjetjem SPAR in Petrolom so v Občini Prevalje skupaj s svetniki pripravili naslednje zahteve:

1. Dokončanje del in takojšnje asfaltiranje cestišča in pločnika na severnem delu trase Spar – avtobusna postaja. Rok: 16. september 2022.
2. Dokončanje del in asfaltiranje cestišča in pločnika na južnem delu Petrol – TRO. Rok: 16. september 2022.
3. Na obeh odsekih dodatne ekipe delavcev in potrebne mehanizacije. Rok: Takoj.
4. Dnevno ročno in strojno čiščenje cestišča, pločnikov, priključkov in parkirišč. Rok: Takoj.
5. Dnevno pranje cestišča, pločnikov, priključkov in parkirišč s cisterno. Rok: Takoj.

Naloga na tej seji je, da pogledajo, kaj in na kakšen način bodo začeli na tem odseku jutri zjutraj in nadaljevali brez, da se prekinja, saj se ne dela v sobotah, ob treh se konča z deli. Upa, da bo vsak dan daljši delovni čas in da bodo sobote in nedelje, ko je še lepo vreme, izkoriščene zato, da bo čim prej ta investicija zaključena. Namen izredne seje je to, da v čim krajšem času to investicijo zapeljejo do konca z čim manjšimi težavami in s tem, da bodo lahko jeseni normalno zaživeli glede na to, da sedaj tri mesece res niso mogli normalno dihati.

Predsednik Odbora za komunalne zadeve in varstvo okolja Andrej Stermec pove, da je Odbor za komunalne zadeve in varstvo okolja dne 30.08.2022 obravnaval zadevno problematiko in sprejel naslednji sklep:

»Odbor za komunalne zadeve in varstvo okolja je obravnaval problematiko obnove glavne ceste skozi Prevalje in takemu načinu dela ostro nasprotuje ter protestira in zahteva, da župan skliče izredno sejo Občinskega sveta Občine Prevalje dne 05.09.2022, na katero naj se povabi vse predstavnike naročnika, izvajalce ter novinarje.«

Nadalje predsednik Odbora za komunalne zadeve in varstvo okolja pove, da so v dopisu, ki ga je izvajalec VOC posredoval na direkcijo, za prestavitev roka za izvedbo investicije, navedeni takšni razlogi za podaljšanje in izgovori, ki niso sprejemljivi. Nikakor ni sprejemljiv izgovor, ki se je nanašal na izvajalce kanalizacije, saj bi lahko to bilo izvedeno vzporedno. Vidi se, da VOC nima ljudi na gradbišču, ker stroji samevajo. To vse trpijo občani Prevalj. Možno bi bilo poskrbeti za čiščenje ceste, pranje ceste itd. V zgornjem delu, kjer je izvajalec Slemenšek d.o.o. ga je pozitivno presenetil, ker so se vsaj nekam prestavili. Največja napaka je bila pa glede naročila plastičnih cevi za vodo, namesto takšnih cevi za pitno vodo, kakor so bile predvidene po projektu, saj imajo daljšo življenjsko dobo. Ne razume izgovora iz marca 2022, da so dobavni roki dolgi zaradi sankcij Rusije, če pa so pogodbo podpisali že v mesecu avgustu 2021 in so imeli šest mesecev čas, da bi lahko dobavili zadevne cevi. Glede izgovora nepridobljenih zemljišč na trasi predvidenih del pove, da predstavniki investitorja niso imeli primernega pristopa do lastnikov teh zemljišč, saj so jim po pošti posredovali dokumentacijo in pričakovali kar podpise teh pogodb. Bolj primerno bi bilo, če bi se kdo s strani investitorja osebno oglasil pri njih in jim po domače razložil, za kaj gre, in bi lastniki tudi prej podpisali. To so bili takšne pomanjkljivosti, na katere morajo opozoriti. Upa, da se bodo danes kaj dogovorili in da bodo zaveze držale. V kolikor dogovori ne bodo držali, bodo šli v zaporo ceste.

Župan poda uvodno besedo investitorju v.d. direktorju Direkcije Republike Slovenije za infrastrukturo, Bojanu Tičarju, kateri pove, da je njegov namen prisotnosti je, da rešijo stvari za naprej, da se to reši, da ne bodo imeli gradbišča sedeli mesta, zato so z izvajalci sedeli v četrtek in so nekatere stvari dogovarjali, da se situacija v Občini Prevalje izboljša. Ker se zavedajo problema, so zagotovili prisotnost tudi celotne ekipe in bodo poskušali na konkretna vprašanja tudi odgovoriti.

Župan pove, da je potrebno poudariti, da je šlo na začetku tega projekta glede priprave tega projekta, revizije tega projekta in do zagotovitve finančnih sredstev zelo hitro, žal pa se je potem pri sami izvedbi zadeva ustavila.

Župan poda besedo direktorju VOC-a, Mateju Štinglu, ki pove, da da bi se rad vsem prisotnim najprej opravičil za njihovo potrpljenje in njihovo slabo voljo, ki so jo bili primorani trpeti v preteklih mesecih. Glede vseh obtožb, ki so bile izrečene, pa pove, da vseeno ni bila vsa krivda na izvajalcu. Zgodba, zakaj je prihajalo do zamud, je znana. Mogoče se jim zdi to nenavadno in nenormalno, da niso istočasno začeli z deli kot drugi izvajalec na gradbišču, kije izvajal položitev kanalizacije. Ta izvajalec je še v mesecu marcu 2022 opravljal dela na terenu. Avgusta 2021 so bili v pripravljenosti, so imeli kapacitete, vendar niso mogli začeti, zato so prestavili ekipe na druga delovišča. Začeli bi lahko z delom v mesecu marcu 2022, začeli pa so v mesecu aprilu 2022, oziroma v maju 2022. Ker so bili na drugih deloviščih, niso mogli kar takoj začeti, ko je prejšnji izvajalec zapustil gradbišče. Nimajo rezervne ekipe na čakanju, da bi lahko kar skočila na gradbišče. Imajo obveznosti do zaposlenih, ki jih morajo izpolniti. Namen današnjega srečanja je, da predstavi, kakšni so plani za naprej in kakšen je končni rok izvedbe, da predstavijo, kaj se bo spremenilo glede praha in hrupa in ostalih zadev. Osebno se je zelo zavzel za to gradbišče, zato so sprejeli vse ukrepe, ki se bodo začeli izvajati že jutri zjutraj. Dela bodo potekala z vso intenziteto, praha več ne bo, hrupa pa ne morejo odpraviti. V praksi ne poteka vse brez zapletov, ker so nekateri projekti tudi pomanjkljivi, narejeni na stare situacije zemljišč in vsaka takšna zadeva pomeni zamudo od enega do dva tedna. Podjetje VOC bo do 31.12.2022 vzpostavil novo cesto. Glede vodovodnih cevi poda odgovor, in sicer vodovodne cevi so bile naročene že v mesecu novembru 2021, ampak težave z nabavo se niso začele z napadom Rusije na Ukrajino, ampak s težavo, ki jo je povzročil COVID, kar je povzročilo več mesečne zamude pri dobavi materialov. Na koncu so dobili informacijo, da teh cevi ni sploh mogoče dobiti, zato je dobavitelj v dobri veri brez njihove vednosti dobavil kitajske cevi. Oni so to na terenu opazili in tudi nadzor je to opozoril, oni so nato opozorili naročnika, da so te cevi neprimerne, ker so imele popokano notranjo steno. Če bi sedaj naročili cevi, kakršne so v projektu, potem realizacija projekta ni možna do 31.12.2022, ampak eno leto bolj pozno. Dobava je namreč pet mesecev. Rešitev nastale situacije je bila, da so poiskali neke druge projektne rešitve, in sicer nabava drugega material, ki je dobavljiv in po kvaliteti primerljiv s tistim, ki je opredeljen v projektu in katerega je potrdil tudi upravljalec javnega vodovoda.

Župan poda točko v razpravo.

Andrej Stermec pozdravlja ukrepe, ki so bili predstavljeni za pospešitev izvedbe projekta in pričakuje, da bo s strani investitorja in izvajalca dana občini tudi pisna zaveza. Izvajalec kanalizacije, se je iz ceste umaknil že 26.02.2022, ker so potem imeli projekt izven poteka glavne ceste po parkirišču podjetja TRO. Pričakuje, da vodilni kader pride na Prevalje pogledati gradbišče. Verjame, da če bodo prisotne in bodo dali te zaveze, misli, da ne bo potrebe po vnaprejšnje ukrepanje.

Zdravko Fajmut pove, da kot član občinskega sveta podpira predloge in zahteve, ki jih je podal župan, ob tem pa je dodal, da morajo zahtevati od DRSI kot naročnika, da sankcionira odgovorne in da prevzame svoj del odgovornosti, tudi vodstvo direkcije za ceste, saj je projekt bil voden zelo nestrokovno in to v vseh fazah. Vsi izgovori, ki so bili dani, kažejo na to, da takrat, ko je bilo delo oddano in je bila podpisana pogodba, ni bilo na razpolago potrebnih resursov, da bi se lahko izvajala pogodbena obveznost, niso bile narejene revizije projektov, zato so se kasneje pojavljale, s strani izvajalca niso bile pregledane problematike, ki so se zgodila zaradi vzporedno izvajanje projekta kanalizacije, saj so že vedeli ovse o tem, direkcija ni nikoli nič ukrepala, ker ni bilo vodja projekta na terenu. Vgradili so še žlindro brez da bi prej pridobiti test ustreznosti, katero bodo mogli zamenjati, če ne bo ustrezna. S tem se bo spet zamaknil terminski plan. Potrebno je ukrepati proti odgovornim osebam. Glede terminskega plana pove, da bi lahko kasneje začeli z izvedbo, če niso dobili vstopnega materiala. Zdaj je potrebno cesto dokončati. Ko se je začela graditi cesta skozi Lavamünd v Avstriji so Avstrijci po pogodbi s Slovenijo zaprli tovorni promet skozi Lavamünd in preusmerili ves tovorni promet skozi Prevalje, da so lahko nemoteno gradili cesto. Prevalje so pretočni del skozi Mežiško dolino in ni druge ceste. Sedemsto tovornih vozil dnevno gre iz podjetja TAB, kar predstavlja velik del gospodarstva v zgornji mežiški dolini. To je odgovornost Direkcije za ceste, ki na makropodročju analizira te zadeve. Župan to pristojne nenehno opozarja. Investitor je zato odgovoren, ker ni imel ustreznega nadzora nad izvajanjem projekta.

Rafael Škufca pove, da je on eden izmed ogorčenih Prevaljčanov in podjetnikov, ki najbolj trpijo neznosne razmere za življenje. Vsi Prevaljčani vidijo način dela izvajalcev in s kakšnimi stroji delajo, kateri so zelo glasni. Ne verjame, da bodo projekt zaključili do 31.12.2022. Predlaga, da naj obstoječi izvajalec dokonča, kar je začel, potem pa jih naj umaknejo in izberejo drugega izvajalca, da dokonča projekt, da bodo lahko ljudje normalno živeli in obrtniki normalno delali. Zanima ga tudi, kako bo s škodo na objektih, ki nastaja zaradi izvedbe projekta.

Bogdan Pupavac predlaga DRSI, da bi umaknili tranzit, ki gre preko Prevalje v Avstrijo in ga usmerili preko Dravograda.

Mag. Martina Ribič pove, da je skrajno neodgovorno od obeh izvajalcev do občanov Občine Prevalje, prav tako pa tudi do tistih, ki se dnevno vozijo iz Mežice, Črne in iz Avstrije. Tak pristop enostavno ni vzdržen. To je na Koroškem glavna cesta, v Ljubljani imajo dvopasovnice, tega pa tukaj ni. To je cesta, po kateri se dnevno vozi ogromno ljudi. Življenje ob tej cesti pa je nevzdržno, saj so umazane fasade, okna, bivanje zunaj je nemogoče, celo poletje so bila zaprta okna pri visokih temperaturah, pridelek na vrtu je neuporaben, sadnje ni užitno, ljudje predčasno odhajajo v službo, zamujajo po otroke v šole in vrtec. Škoda nastaja tudi gostincem in trgovinam, ki so ob tej cesti, zato jo zanima, kdo jim bo povrnil to škodo, ki jim je nastala. Sprašuje se, kolikokrat so bili odgovorni prisotni na terenu, da so se nato odločili, da bodo podaljšali rok izvedbe za štiri mesece. Če bi večkrat prišli v ta oblak zaprašenih Prevalj, potem verjetno ne bi podaljšali roka izvedbe.

Aleksander Ristič vpraša v.d. direktorja DRSI, kako se do sedaj ni dalo nič narediti, zdaj pa se naenkrat to da narediti do 31.12.2022.

Boštjan Gorenšek pove, da kar se dogaja v tem letu na Prevaljah je kriminal. Cela Slovenija se Prevaljam smeji.

Pove, da je življenje ob cesti nevzdržno, ker se jim praši, ker ne morejo zaradi prahu peljati otrok na sprehod, ker otroci ponoči ne morejo spati, saj se po luknjah vozijo tovornjaki in povzročajo hrup in se otroci zaradi tega zbujajo. Čudno se mu zdi, da je to edini projekt, ki se dogaja v Sloveniji in da je Koroška vedno zapostavljena v primerjavi z drugimi deli Slovenije. Pove, da je občina mladim prijazna občina, kako pa naj to izvaja, ko pa novi blok, ki je bil zgrajen v neposredni bližini glavne ceste, najbrž ne bo imel izhoda iz kletne etaže. Prav tako se velika škoda povzroča vsem gostincem in trgovinam ob glavni cesti, saj ga je ta teden kontaktirala podjetnica, ki mu je povedala, da je v štirih dneh imela dve stranki, zaradi onemogočenega dostopa. Letos je bilo leto, ko ni bilo pitne vode, zato ga zanima, koliko pitne vode so porabili za pranje cestišča. Upa, da se bodo besede uresničile.

Na podana vprašanja poda odgovore Tomaž Willenpart, vodja sektorja za investicije v ceste DRSI, ki pove, da kar se spremljanja gradbišč tiče, obstajajo pisni dokumenti, da vsak teden potekajo operativni sestanki, o katerih so napisani zapisniki, v katerem so vse pripombe, ki ste jih danes izrekli zabeleženi in to ne enkrat. Do konca avgusta 2022 jih je bilo okoli 26. Poleg tega je direkcija naslovila na izvajalca kar nekaj dopisov, z zahtevami, ki so jih danes navedli. V mesecu juniju 2022 je bil pri njem sestanek v pisarni, kjer je bila izražena zahteva o menjavi vodje del, kar bo tudi izvedeno. Pripravlja se ustrezno ukrepanje zoper izvajalca oziroma vodjo del, saj bo verjetno sledila prijava na inženirsko zbornico, zaradi neizpolnjevanja zakonsko predpisanih pogojev, ker je vodja del eden izmed odgovornih pri gradnji. Glede podaljšanja roka pove, da ima javni naročnik samo dve možnosti. Prva je ta, da poskuša izvajalca nekako prepričati, da investicijo konča, ali pa se prekine pogodba. Kar se prekinitve tiče, ni problema, ker ima naročnik bančno garancijo, ki bi jo vnovčili, ampak cesta bi bila dalj časa razdrta naslednja pol leta, ker bi morali potem iskati novega izvajalca z javnim razpisom. Na Koroškem po propadu velikih gradbincev izvajalcev ni in bi se verjetno na razpis prijavila ponovno ista izvajalca. Glede žlindre pove, da je bila ta žlindra že večkrat uporabljena na gradbiščih in se je izkazala za neoporečno. Tudi tokrat mora izvajalec predložiti ustrezen tehnološki elaborat oz. certifikat, ker pa gre za spremembo projektni rešitev, pa mora ponuditi tudi ustrezno ceno. Na Koroškem so težave, kje je najbližji kamnolom in težave s svincem. Glede podaljšanja roka pove, da je naročnik ugotovil, da bo do konca letošnjega leta narejen vsaj nosilni sloj asfalta, spomladi 2023 pa bo položena obrabna plast asflata in prometna oprema. Po tem datumom bodo penali in možnost vnovčenja bančne garancije. Namen je, da zgradijo in uredijo cesto in ne, da še enega gradbinca potisnejo v stečaj. Vsi bodo izvajalca spremljali in vsi pričakujejo, da se bo stvar odvijala bistveno drugače, kot se je do sedaj. Glede vgrajevanja materialov pove, da mora izvajalec dostaviti vse izjave o skladnosti in certifikate za vgrajene materiale, če ne se mu ne bo ta del plačal. Do sedaj je bil potrjen zanemarljiv del stroškov izvajalcev s strani nadzornega inženirja. Ker izvajalec ni začel takoj z deli, so se vmes zgodile podražitve, ki najverjetneje ne bodo priznane, kar bo za izvajalca slabo. Glede revizij projektov pove, da ni res, da revizije niso bile narejene. Vse je recenzirano in vse je pregledano. Prav tako mora imeti izvajalec na gradbišču notranjo kontrolo kakovosti, in investitor ima neodvisno ob nadzornega inženirja tudi zunanjo kontrolo kakovosti in slednja je tista, ki pove dejansko kakovost izvedenih del, po končani gradnji pa investitor pregleduje investicijo z georadarji, s katerimi pregledujejo dejansko strukturo vgrajenih materialov. V kolikor je to neustrezno, je to sankcionirano. Podaljšane so garancije za dobro izvedbo bel. Direkcija ima pred potekom garancije še garancijski pregled pred iztekom garancijske dobe. Glede umika tranzita pove, da žal direkcija ni pristojna za tranzit. Je pa težava glede zaprtja ceste za tranzit, ker to pomeni, da se mora celotni tovorni promet umakniti, tudi tisti, ki prihaja iz zgornje Mežiške doline. Glede praha pove, da se bo stanje bistveno izboljšalo, kar naj bi zagotovil izvajalec. Glede dohodkov lokalov se v naprej opravičuje. vendar kaj pa potem, ko bo cesta urejena in bodo boljše povezave?

Zdravko Fajmut opozori, da je potrebno pred vgraditvijo materiala ugotoviti, ali je material ustrezen ali ne, ne pa pozneje. V kolikor bodo potem ponovno odpirali cesto, čeprav na stroške izvajalca, bodo spet občani in uporabniki oškodovani, ker bo step odprto gradbišče.

Polona Lačen Slemenšek, direktorica Slemenšek, d.o.o. glede žlindre pove, da se žlindra ne vnaša kot čista žlindra, ampak kot mešanica agregata žlindra porečnega proda. Za ta material imajo pridobljene ustrezne certifikate. Zunanja kontrola naročnika je vzela vzorce tega materiala in ga podala v analizo in sedaj čakajo na rezultate in tako dokažejo naročniku, da so vgrajevali ustrezen material.

Rafael Škufca pove, da ga zanima, kako bo s povrnitvijo škode na objektih, ki je nastala zaradi obnove glavne ceste.

Tomaž Willenpart, vodja sektorja za investicije v ceste DRSI, ki pove, da je bil pred začetkom del narejen monitoring vseh stavb v območju gradbišča in po končani gradnji bo ponovno narejen monitoring vseh stavb. Razlika bo tista škoda, o kateri se bo individualno obravnavala o vzrokih. V kolikor bo vzrok na strani investitorja, potem te stroške poravna investitor, v kolikor je vzrok na strani izvajalca, pa te stroške prevzame izvajalec. Monitoringe dela neodvisna institucija.

Boštjan Gorenšek vpraša, ali vodja del za to investicijo na Prevaljah ostane ali bo zamenjan.

Tomaž Willenpart, vodja sektorja za investicije v ceste DRSI, ki pove, da je bilo že zahtevano, da se zamenja.

Župan poda besedo Aleksandru Celanu, VOC, d.o.o., je vodja vzdrževalne baze za Koroško in je angažiran tudi na tem projektu. Iz tehničnega vidika pove, da ko so že v začetku tega projekta prišli v kolizijo s projektom Občine Prevalje za izgradnjo fekalne kanalizacije, je bil mnenja, da dva izvajalca na isti trasi ne moreta delati. Izkazalo se je, da je izvajalec fekalne kanalizacije zamujal z izvedbo in dela končal marca 2022. Če bi oni potem to traso odpirali za njimi, kakor je bilo predvideno, bi imeli vse čez celo zimo odprto in bi se pojavljal še prah, luknje in drugo. Glede vgradnje materiala, ki ga dobavljajo iz TAB-a in Mežice ima certifikate, dejstvo pa je, da je zunanja kontrola v neki šarži ugotovila, da je bilo nekaj narobe in so morali to zamenjati. Kljub temu, da ta material vsebuje svinec, ga vsebuje v obliki, ki ni topljiv, in ga lahko kot tampon vgrajujejo v nevezane nosilne plasti. Glede problemov na samem gradbišču pove, da se pri izvedbi ugotavlja, da so v projektu določene pomanjkljivosti, zato se gre v preprojektiranje. Zadnje projekte so dobili v mesecu juliju 2022 in sedaj to ni možno narediti v enem mesecu. Glede na obljube in s podporo direktorja bodo uvedli še eno ekipo in bodo odprti še eno traso.

Rafael Škufca je podal repliko na izjave investitorja glede tega, da je izvajalec kanalizacijskih cevi zamudil en mesec. Ta izvajalec je delal do 19. ure zvečer in so bili zelo pridni.

Župan vpraša, kaj se bo spremenilo od jutri naprej, da bo projekt čim prej zaključen.

Stašo Lodrant vpraša, kaj se bo delalo drugače, da bo projekt prej končan.

Matej Štingl, direktor VOC, d.o.o. pove, da je najdaljša zapora je lahko 300 metrov in jo moraš končati preden lahko odpreš drugo fazo zapore. Do 15.09.2022 imajo v planu dokončanje prve faze, in sicer bodo poasfaltirali pločnik na levi strani in prvi del ceste. Nato se prestavijo na drugo stran ceste in tudi tisto poasfaltirajo. Nato bodo lahko odprli drugo fazo ceste.

Štefan Peršak pove, da ni slišal odgovora glede dela ob sobotah, podaljšanega delovnega časa sedaj, ko so še lepi dnevi. Potem bo nastopila zima in bo delo ponovno oteženo.

Aleksander Ristič pove, da odgovora na njegovo vprašanje ni dobil, ker ga ni, ker so imeli ljudi na drugih gradbiščih, sedaj pa bodo prišli iz drugih gradbišč. Zanima pa ga, kaj bo pa zdaj, ko bo zima in bo zapadel sneg.

Andrej Stermec pove, da jim verjame in upa, da se bodo en krat na mesec prišli na Koroško, da pogledajo napredek.

Župan poda besedo še dvema občanoma.

Damijan Naveršnik komentira izjave izvajalca, da se lani avgusta niso lotili, ker morajo poskrbeti za plače za par sto ljudi in pove, da na tem projektu tudi dobijo plačilo in da tu ne delajo brezplačno. Glede materialov pove, da je je nekdo moral potrditi nabavo cevi, ki so bile dobavljene in sedaj ne ustrezajo. Zanima ga, kdo lahko spremeni vrsto materialov, ki se vgrajujejo. Vsak govori drugače. Okoli se pa govori, da je občina kriva, da investicija traja tako dolgo.

Denis Dretnik pove, da je kot podjetnik z gostilno neposredno ob magistralni cesti direktno prizadet kot vsi in je stanje nevzdržno. Občani že zelo dolgo stiskajo zobe. Župan in svetniki so dali primerne predloge, katere je v.d. direktor tudi sprejel, zato predlaga, da se za nazaj ne gleda. Predlaga, da gledajo z optimizmom naprej in da je predlagani rok 31.12.2022 tudi realen rok. Če do 31.12.2022 ne bo narejeno v skladu s današnjimi obljubami, bodo razmislili o zapori ceste v Ljubljani in ne na Koroškem, ker potem tukaj trpi gospodarstvo.

V času glasovanja je bilo v dvorani 14 svetnikov. Glasovalo je 14 svetnikov.

S 14 glasovi za in 0 proti je bil sprejet

**SKLEP:**

**Občinski svet Občine Prevalje glede izvajanja projekta »Ureditev G2-112/1255 Prevalje – Ravne z umestitvijo kolesarske steze in hodnikov za pešce, od km 2+860 do km 4+400« podaja investitorju DRSI in njihovim izvajalcem naslednje zahteve Občine Prevalje:**

1. **Dokončanje del in takojšnje asfaltiranje cestišča in pločnika na severnem delu trase Spar – avtobusna postaja. Rok: 16. september 2022.**
2. **Dokončanje del in asfaltiranje cestišča in pločnika na južnem delu Petrol – TRO. Rok: 16. september 2022.**
3. **Na obeh odsekih dodatne ekipe delavcev in potrebne mehanizacije. Rok: Takoj.**
4. **Dnevno ročno in strojno čiščenje cestišča, pločnikov, priključkov in parkirišč. Rok: Takoj.**
5. **Dnevno pranje cestišča, pločnikov, priključkov in parkirišč s cisterno. Rok: Takoj.**
6. **Sankcioniranje odgovornih oseb zaradi nestrokovno opravljenih nalog.**

Seja je bila zaključena ob 18.30.

Zapisala: Župan

Emilija Ivančič dr. Matija TASIČ